## Els equips mèdics del SAMU reanimen 1.419 pacients en parada cardíaca enguany

*** Professionals del SESCV ensenyen a la ciutadania a realitzar la reanimació cardiopulmonar bàsica a les tres capitals de província
* El CICU atén una mitjana de 17 telefonades diàries tipificades com a parada cardiorespiratòria**

Els equips mèdics del SAMU han realitzat maniobres de reanimació cardiopulmonar avançada enguany a 1.419 pacients que estaven en parada cardiorespiratòria.

Precisament, amb la finalitat de conscienciar la ciutadania de la importància d’actuar en els primers instants quan es presencia una parada cardíaca, la Conselleria de Sanitat, a través del SESCV (Servei d’Emergències Sanitàries de la Comunitat Valenciana), ha dut a terme una jornada simultània a les tres capitals de província. D’esta manera, s’ha volgut commemorar el Dia Mundial contra la Parada Cardíaca, que se celebra cada 16 d’octubre.

Mitjançant esta iniciativa, professionals del SESCV han ensenyat adults i xiquets i xiquetes a realitzar el massatge cardíac o la reanimació cardiopulmonar bàsica; l’ús del DEA (desfibril·lador automàtic) i la maniobra de Heimlich, per a evitar que una ennuegada derive en parada cardiorespiratòria.

A més, als xiquets i xiquetes se’ls ha donat una formació específica perquè sàpien com alertar els serveis d’Emergències, a través del 112. També se’ls ha transmés la importància de la cadena de supervivència per mitjà de diverses activitats i jocs.

D’altra banda, les persones que han participat en estes jornades han pogut presenciar un cas simulat de parada cardíaca en via pública; des de l’avís, fins a l’arribada dels serveis d’emergència.

El SESCV ha desplegat diversos recursos mòbils per a donar a conéixer a xiquets, xiquetes i adults l’interior d’estos recursos. Així, han pogut accedir a una ambulància del SAMU (Servei d’Ajuda Mèdica Urgent), una unitat SVA (suport vital avançat) d’infermeria, una ambulància d’SVB (suport vital bàsic), un vehicle EMV (emergència de múltiples víctimes), una unitat VIR (vehicle d’intervenció ràpida) o un vehicle de comunicacions i coordinació.

**Protocol RCP telefònica**

En el CICU (Centre d’Informació i Coordinació d’Urgències) s’atenen al dia una mitjana de 17 telefonades tipificades com a parada cardiorespiratòria.

És important destacar que qualsevol persona pot salvar una vida si s’actua amb rapidesa davant d’una parada cardíaca. Eixa intervenció inicial és crucial per a la supervivència, tant és així que les investigacions avalen que es pot augmentar les possibilitats de supervivència més del 50 %.

Quan algú és testimoni que una altra persona està patint una parada cardíaca, ha de saber que si es coneix la tècnica del massatge cardíac s’ha d’iniciar immediatament. Però en cas que no la conega, la Conselleria de Sanitat disposa d’un protocol de reanimació cardiopulmonar telefònica, mitjançant el qual un professional del CICU dona les indicacions necessàries.

Per tant, el primer que cal fer davant d’una situació així és telefonar al 112 i llavors s’activa el protocol. A partir d’eixe moment, amb l’ajuda mèdica d’un o una coordinadora del CICU, el o l’acompanyant del pacient pot realitzar el massatge cardíac encara que no es tinguen coneixements previs.

Des del CICU es donen les indicacions per a marcar el ritme de les compressions i es roman en contacte telefònic amb l’acompanyant, fins que arriba la unitat del SAMU. Una vegada en el lloc, l’equip mèdic del SAMU continuarà amb la reanimació cardiopulmonar avançada i les tècniques de recuperació necessàries per a aconseguir l’estabilització del pacient i poder procedir a traslladar-lo al centre hospitalari corresponent.

Un 60 % de les persones que han alertat el 112 sobre una possible parada cardíaca han accedit a realitzar la reanimació cardiopulmonar bàsica assistides per un o una professional del CICU. En el 40 % dels casos restants, no es van iniciar les maniobres, bé perquè no procedia en eixos casos o bé perquè el testimoni que alertava ja sabia fer les maniobres o va declinar fer-les per no sentir-se capacitat.

Fecha: 16/10/2023